Ο **Φώτης Χρ. Κοσμάς** (1926- 16 Ιουνίου 1995) ήταν Έλληνας αθλητής του στίβου, πανελληνιονίκης και ολυμπιονίκης.

Βιογραφικό
----------

Ο Φώτης Κοσμάς γεννήθηκε το 1926 στην Κλειώ Λέσβου. Ο πατέρας του Χρήστος, πρόσφυγας από το Αϊβαλί της Μικράς Ασίας και η μητέρα του Δέσποινα από τη Μυτιλήνη, μετά το γάμο τους, εγκαταστάθηκαν στη Λέσβο. Πριν το Β΄Παγκόσμιο Πόλεμο μετακόμισαν στην Αλεξανδρούπολη, ενώ με την κήρυξη του πολέμου, όλη η οικογένεια κατέφυγε στη Σαμοθράκη. Εκεί ο νεαρός Φώτης γνώρισε τη Μερόπη, με την οποία παντρεύτηκε, όταν γύρισαν στην πόλη. Το ζευγάρι απέκτησε 2 παιδιά, τη Δέσποινα και το Χρήστο.

Καριέρα
-------

Προικισμένος με εξαιρετική σωματική διάπλαση, ήλθε σε επαφή με τον αθλητισμό, το 1946, στην ηλικία των 20 ετών. Ο προπονητής Γιάννης Μπαρμπαγιάννης, η ψυχή της μεγάλης ακμής του αθλητισμού στη δεκαετία του 50, ο αρχιτέκτονας του στίβου, διέγνωσε το πολυσύνθετο ταλέντο του και βοήθησε με πενιχρά μέσα τον νεαρό αθλητή να φτάσει πολύ ψηλά και να κάνει γνωστό σε όλο τον κόσμο το όνομα της Ελλάδας αλλά και την ομάδα του Εθνικού μιας μικρής πόλης, της Αλεξανδρούπολης.Οι πρώτες διακρίσεις ήρθαν το 1948 όπου παίρνει την πρώτη θέση στα 400μ με εμπόδια σε Πανεπαρχιακό Διαγωνισμό, που διοργάνωσε ο Σ.Ε.Γ.Α.Σ στην Αθήνα. Τον επόμενο χρόνο, το 1949, παίρνει την πρώτη θέση στα 400μ στο δέκαθλο, στους Παμβορειοελλαδικούς αγώνες της Θεσσαλονίκης, καταρρίπτοντας το Πανελλήνιο Ρεκόρ. Ένα χρόνο αργότερα, το 1950, παίρνει μέρος στους Ευρωπαϊκούς Αγώνες των Βρυξελλών. Στη συνέχεια γίνεται μέλος της Εθνικής ομάδας στίβου και κερδίζει πολλούς διεθνείς αγώνες στα 400μ με εμπόδια,αφού κατέκτησε την πρώτη θέση στο αγώνισμα αυτό, σε Πανελλήνιους αγώνες τέσσερις φορές και άλλες τέσσερις φορές στο δέκαθλο. Το 1951 διεξήχθησαν στην Αλεξάνδρεια, στους Μεσογειακούς Αγώνες,ο Φώτης Κοσμάς, κατέλαβε την πρώτη θέση στο δέκαθλο, καταρρίπτοντας το Πανελλήνιο ρεκόρ. Στην επιστροφή του στην πατρίδα του, στην Αλεξανδρούπολη, ο κόσμος τον υποδέχτηκε με πανηγυρισμούς. Το 1952, επιλέγεται από την Ε.Ο.Ε να εκπροσωπήσει την χώρα μας στους Ολυμπιακούς Αγώνες του Ελσίνκι της Φιλανδίας, όπου και καταλαμβάνει την 7η θέση και δημιουργεί νέο Πανελλήνιο ρεκόρ. 

Στα επόμενα χρόνια, συμμετέχει σε Πανευρωπαϊκούς και Μεσογειακούς Αγώνες, σε διάφορες Ευρωπαϊκές πόλεις. Η Αλεξανδρούπολη γίνεται γνωστή σε όλο το Πανελλήνιο, με αποτέλεσμα η μικρή πόλη να επιλεχτεί έτσι ώστε να διεξαχθούν οι Πανελλήνιοι Αγώνες Στίβου το 1953. Το 1958 και ενώ είχε αρνηθεί χρήματα που του πρόσφερε ο Παναθηναϊκός, για να τον εντάξει στο δυναμικό του, αποσύρθηκε από τον αθλητισμό, όχι όμως κι από τον Εθνικό.

### Τίτλοι

* **1948** Πανεπαρχιακό Πρωτάθλημα
* **1949** Παμβορειοελλαδικό Πρωτάθλημα
* **1950-52** Πανελλήνιο Πρωτάθλημα
* **1950** Μεσογειακό Πρωτάθλημα

### Διακρίσεις

* **1952** 7η θέση (Ολυμπιάδα Ελσίνκι)
* **1955** 4η θέση (Πανευρωπαϊκό Βαρκελώνης) - δέκαθλο

Βραβεύσεις
----------

* Το **1960** η Ολυμπιακή Επιτροπή τίμησε τον μεγάλο αθλητή με το Χρυσό Σταυρό του Βασιλικού τάγματος του Φοίνικα.
* Το **1994** η ηγεσία της χώρας, στο Ολυμπιακό Στάδιο, τίμησε τον Φώτη Κοσμά με το Χρυσό μετάλλιο-δίπλωμα και ειδική κονκάρδα για την πολυετή προσφορά του στον αθλητισμό.
* Το **1995** και στις 21 Μαΐου, σε ειδική εκδήλωση, ο Δήμος Αλεξανδρούπολης, τίμησε τον Αλεξανδρουπολίτη αθλητή με αναμνηστική πλακέτα.

Φώτης Κοσμάς: Στιγμιότυπο από αγώνα

Στάδιο Φώτης Κοσμάς
-------------------

Στις 27 Σεπτεμβρίου 1997, ο Δήμος και η επιτροπή διοίκησης του Ε.Α.Κ. βάφτισε το Εθνικό Στάδιο Αλεξανδρούπολης, το χώρο που ανέδειξε μεγάλους αθλητές πανελληνίου και διεθνούς βεληνεκούς, **Φώτης Κοσμάς**. Το 2006 προστέθηκε νέο κτιριακό συγκρότημα όπου περιλάμβανε χώρους γραφείων, αποδυτηρίων για αθλητές και διαιτητές, ιατρείο, σάουνα,μασάζ, αίθουσα οργάνων γυμναστικής, WC.  Πολλές είναι οι τοπικές ομάδες ποδοσφαίρου, που χρησιμοποιούν το γήπεδο ως επίσημη έδρα τους. Επιπλέον και ένα δρόμος της πόλης ονομάσθηκε σε **Οδός Φώτη Κοσμά**.

Βιβλιογραφία
------------

* Δήμος Αλεξανδρούπολης, *Πρόσωπα & Μορφές της Αλεξανδρούπολης*, Αθήνα 2007

Παραπομπές
----------

1. ↑  Φώτης Κοσμάς Αρχειοθετήθηκε 2012-12-16 στο Wayback Machine.sports-reference.com
2. ↑  Φώτης Κοσμάς
3. ↑  «Εγκαίνια Φώτης Κοσμάς». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 9 Σεπτεμβρίου 2014.